Inflasie: Dís wat jou bankrekening leegtap(Foto: Maroela Media) Suid-Afrika se inflasiekoers staan tans op 5,2%, die hoogste vlak sedert November 2018. Die inflasiekoers het in April op 4,4% gestaan. Statistieke Suid-Afrika (StatsSA) het Woensdag gesê die jaarlikse verandering in Mei spruit uit ŉ lae basis in Mei verlede jaar, toe brandstofpryse betreklik laag was. Kerninflasie (wat kos en nie-alkoholiese drankies uitsluit) het verlede maand op 3,1% gestaan en dui volgens StatsSA op die noemenswaardige uitwerking wat kos en brandstof op die algehele inflasiekoers het. Brandstof Ondanks ŉ effense brandstofverlaging verlede maand, hoes verbruikers vir brandstof. Die jaarlikse styging het verlede maand tot 37,4% versnel, van 21,4% in April af. Petrolpryse was verlede maand 41,8% hoër as dieselfde tyd verlede jaar, terwyl jy nou 27% meer betaal vir diesel. Voertuigpryse was verlede maand 6,5% meer, terwyl die bedryfskoste vir voertuie op ŉ jaargrondslag met 8,9% toegeneem het. Dit was ŉ styging van 0,8% van April tot Mei. StatsSA sê die prys van voertuigbande het sedert April met 3,3% toegeneem. Voedselinflasie Die prys van tamaties is amper 30% meer as ‘n jaar gelede. (Foto: pixabay) Jaarlikse inflasie vir kos en nie-alkoholiese drankies het van 6,3% in April tot 6,7% verlede maand toegeneem – die hoogste vlak sedert Julie 2017. Vleis, vis, olie en vette, suikers, lekkergoed en nagereg kos jou boonop nou 6,7% meer as vantevore. StatsSA sê jaarlikse vleisinflasie klou sedert Oktober verlede jaar aan ŉ vlak bo 6% en het verlede maand toegeneem tot 8,5%. Die prys van visprodukte is ook op ŉ drafstap en inflasie vir dié produkte staan op 7%, ten minste laer as die 8,1% waarop dit in April gestaan het. Daar is oënskynlik geen keer aan die prys van kookolie, ŉ stapelitem in die meeste kombuise, nie. Die prys van kookolie het sedert Mei verlede jaar met ŉ beduidende 30,3% toegeneem en met 8,5% van April tot verlede maand. Terwyl die gemiddelde prys van ŉ bottel kookolie in jou winkeltrollie ŉ jaar gelede naastenby R20,99 was, het dit verlede maand amper R30 gekos. Die hoër pryse van kookolie het die prys van ander olies en vette opgejaag en die jaarlikse koers staan nou op 20% van waar dit in April op 16,7% gestaan het. Suiker, lekkergoed en nagereg word ŉ groter luukse vir al hoe meer verbruikers. Dit is op ŉ jaargrondslag 8,7% duurder, ŉ styging van die 8% waarop dit in April gestaan het. StatsSA sê die prys van witsuiker het vinniger gestyg (11,5%) as bruinsuiker (4%). Bruinsuiker het tussen April en Mei egter ŉ hoër maandelikse styging (1,9%) as witsuiker (0,3%) ondervind. Alkoholiese drankies en tabakprodukte is 5,8% duurder as ŉ jaar gelede. Wynpryse het met 7,2% toegeneem en tabak is 6,6% duurder. Inflasiedruk verskuif (Foto: Vinpro/Facebook) StatsSA sê daar was die afgelope jaar heelwat veranderinge in inflasie-aandrywers. In Mei verlede jaar was die hoogste jaarlikse prysstyging vir dienste soos onderwys, versekering, behuising en nutsdienste. Die jaarlikse koers vir dienste in Mei verlede jaar was 4,1%. Teen Mei vanjaar het dienste-inflasie tot 2,7% verslap, terwyl die koers vir goedere met 8% toegeneem het. Vervoer, kos en nie-alkoholiese drankies, drank en tabak het nou die hoogste jaarlikse stygings ondervind.